Այս խանութի արտադրանքից օգտագործել եմ 3 անգամ : Առաջին անգամ երևի 2010 թվականն էր, երբ բավականին բարձր գնով գնեցի 1 զույգ բավականին գեղեցիկ կոշիկ : Ուրախությունս երկար չտևեց, երբ անձրևի հեղեղի տակ կոշիկներս թղթի նման փրթվեցին, հետո միայն հասկացա, որ դրանք իրոք թղթանման նյութի հիմքի վրա էին պատրաստված: Դե ինչ կարող էի անել , հաջորդ օրը ստիպված ուրիշ խանութից նոր կոշիկ գնեցի: Այդ անգամը վերջինն էր, երբ այնժամանակվա “ROBERTO” խանութից գնում կատարեցի, մինչև 2017 թվականի հունվար ամիսը, երբ ընկերոջս հետ կրկին հայտնվեցի այդ խանութում : Ես նույնիսկ չէի էլ պլանավորել գնում կատարել, բայց նկատեցի մի զույգ ձմեռային երկարաճիտ կոշիկ, որն ուներ բավականին բարձր գին և բավականին մեծ զեղչ : Ինչևէ, միգուցե զեղչի չափը ևս ազդեց որոշմանս վրա(իրականում ես գիտեմ զեղչային քաղաքականության մեխանիզմը), սակայն այդ կոշիկի տեսքը շատ հավանեցի և գնեցի այն: Ասեմ, որ այդ կոշիկները 3 ամիս պատվով ծառայեցին ինձ, և ես այդքան էլ դժգոհ չէի:Սկսեցի կարծել, որ այս տարիների ընթացքում որևէ բան է փոխվել տվյալ բրենդի որակի մեջ : Սակայն 2018 թվականի հունվար ամսին կրկին հիասթափություն ապրեցի : Ամանորի կապակցությամբ նվեր ստացա գոտի, որը կրկին ուներ գեղեցիկ տեսք և բավականին հետաքրքիր լուծում էր տրված դիզայնին: Սակայն կապելուն պես մետաղական մասից ջարդվեց : Դե ինչպես ցանկացած նորմալ բրենդի պարագայում կլիներ, մենք որոշեցինք տանել տվյալ խանութ-սրահ և գոնե փոխել այն: Սակայն այստեղ մեզ հերթական հիասթափությունն էր սպասվում: Խանութի աշխատակիցը ոչ այդքան զարմացած դեմքով (երևի պարբերաբար առնչվում էր տվյալ խնդրի հետ) , սկսեց մեղքը բարդել մեզ վրա, թե իբր ուժեղ ենք քաշել, ճիշտ չենք օգտագործել և այլն: Երևի այդ տիկինը կարծում էր, թե առաջին անգամ ենք գոտի գնում և մոռացել ենք ուսումնասիրել օգտագործման կանոնների գույություն չունեցող թուղթը : Ինչևէ երկար բարակ խոսակցություններից հետո նա ուղիղ ձևով ասաց, որ չի կարող փոխել այդ ապրանքը, և իբր փոխելու դեպքում՝ իր բառերով ասած ՝կմնա իր վրա: Ես թողեցի այդ ապրանքը խանութում և դուրս եկա առանց հասկանալու դրա հետագա ճակատագիրը: